**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 28.04. - 02.05.2025 г.**

**28 АПРИЛ 2025 г.**

**Наказателно дело от общ характер №806/2024 година – 10:00 часа**

На 28.04.2025 година, състав на Плевенски окръжен съд ще разгледа наказателно дело №806/2024 година, образувано срещу Х.Л.Х., роден 1981 година, от град Кнежа, обвинен в това, че

На 10.07.2024 година в град Кнежа направил опит да умъртви с нож повече от едно лица.

На гореспоменатата дата възникнал спор и сбиване между обвиняемия, пострадалите и други лица (техни роднини), по повод минало спречкване. По време на боя, обвиняемият извадил нож и нанесъл наранявания на трима, като нараняването на едното лице довело до обилна кръвозагуба и опасност за живота. Благодарение на навременната медицинска намеса, изразяваща се в спешна операция на засегнатите венозни съдове, не е настъпила неговата смърт. Другите две лица, които са получили порезно-прободна и порезна рани, не са били със сериозни животозастрашаващи наранявания.

**Наказателно дело от общ характер №75/2025 година – 10:30 часа**

На 28.04.2025 година, състав на Плевенски окръжен съд ще разгледа наказателно дело №75/2025 година, образувано срещу четирима подсъдими Й.Г.Ц., М.Н.Д., Ц.М.Г. и И.В.Г. обвинени в това, че са участвали в организирана престъпна група от осем лица, създадена с користна цел, за да извършват в страната и чужбина, престъпления от раздел „Трафик на хора“.

Четиримата подсъдими са с мярка за неотклонение „Подписка“.

Съдебното заседание е насрочено като разпоредително.

**29 АПРИЛ 2025 г.**

**Наказателно дело от общ характер №653/2024 година – 10:00 часа**

На 29.04.2025 година, състав на Плевенски окръжен съд ще разгледа наказателно дело №653/2024 година, образувано на основание обвинителен акт на Окръжна прокуратура Плевен, срещу **И.В.Д.**, роден 2004 година, от град Долни Дъбник, обвинен в това, че

На 09.07.2022 година на пътя Бяла-Ботевград, в близост до разклона за град Долни Дъбник, при управление на товарен автомобил, навлязъл в лентата за насрещно движение, където в този момент се движел в срещуположната посока управляван от пострадалия В.И. лек автомобил и в резултат на това настъпил челен-кос удар между двете превозни средства.

Обвиняемият управлявал автомобила си със скорост от 116 км/ч, при разрешени 80 км/ч в този участък. Вследствие на удара, при пострадалия с инициали В.Д.И. от град Етрополе, област София, настъпила несъвместима с живота съчетана механична травма и смъртта му е настъпила моментално.

Обвиняемият е неосъждан, но многократно санкциониран за нарушения на правилата за движение по пътищата. Престъплението е извършено по непредпазливост.

Обвинителният акт е внесен в Окръжен съд - Плевен на 29.08.2024 година.

**30 АПРИЛ 2025 г.**

**Наказателно дело от общ характер №260/2025 година – 10:00 часа**

На 30.04.2025 година, в зала №7 на Съдебната палата в град Плевен, ще се проведе първото съдебно заседание по делото срещу мъжа, който на 7 октомври 2024 година в квартал „Сторгозия“, блъснал полицай и около километър го влачил на предния капак на автомобила си.

Номера на наказателното дело е 260/2025 година и е образувано на 31.03.2025 година, когато е внесен обвинителният акт в съда.

Подсъдимият Ю.П.А. роден 1990 година от град Плевен, се опитал да избяга от проверка на полицейски орган и поради тази причина, въпреки че полицейският служител се намирал пред автомобила му, потеглил. В резултат на това, ударил пострадалия, който се установил на предния капак на превозното средство. Подсъдимият Ю.П.А. не спрял, а продължил движението си в посока „Девети квартал“ като се опитвал с резки промени на скоростта и посоката на движение, да се освободи от полицейския служител. Това станало след около 850 м., когато тялото се отлепило от предния капак и паднало на пътното платно. Обвиняемият продължил движението си и напуснал мястото, на което останал да лежи полицаят, който получил множество наранявания.

На подсъдимият е повдигнато обвинение и за това, че е притежавал огнестрелно оръжие и боеприпаси за него, без да има надлежно разрешително за това.

Ю.П.А. е с лоши характеристични данни, с предходно осъждане за престъпление от общ характер и множество наложени санкции за нарушение на ЗДвП.

Съдебното заседание е насрочено като разпоредително.

**2 МАЙ 2025 г.**

**Наказателно дело от общ характер №259/2025 година – 9:30 часа**

На 02.05.2025 година, състав на Плевенски окръжен съд ще разгледа наказателно дело №259/2025 година, образувано срещу М.Ц.Ч., от град Плевен, роден 1984 година, обвинен в това, че разпространява метамфетамин.

За това престъпление законът предвижда наказание от пет до петнадесет години лишаване от свобода и глоба от 20 000 до 100 000 лева.

Подсъдимият е многократно осъждан за престъпления от общ характер, включително такива с предмет наркотични вещества.

**Връзки с обществеността 25 април 2025 г.**

**e-mail:** **os\_press@abv.bg**